text: HTML er en forkortelse af HyperText Mark-up Language - hvilket allerede er mere end du behøver at vide, men lad os for god ordens skyld alligevel gøre det færdigt. "HyperText Mark-up Language" er engelsk, og betyder noget i retning af:
  Hyper er det modsatte af lineær. I gamle dage - hvor mus var noget katten legede med - kørte et computerprogram lineært: Dvs. når det havde udført en handling gik det automatisk til den næste linje i rækken og derfra til næste osv. Med HTML er det anderledes. Her kan man gå hvorhen man vil, hvornår man har lyst (det er f.eks. ikke nødvendigt at besøge Politikens websted før du besøger HTML.dk)
  Text er bare "tekst".
  Mark-up er det man gør med teksten: man markerer den op, på samme måde som man sætter et dokument op i et tekstbehandlingsprogram med overskrifter og f.eks. fed tekst.
  Language betyder "sprog". HTML er et næsten ganske almindeligt sprog (engelsk) - HTML er ikke et programmeringssprog!
  Så nu ved du hvad HTML står for, og skynd dig så at glemme det igen! Lad os i stedet komme i gang med det, det handler om: at lave websites.